Toshkent viloyatida YTH: 2 kishi halok bo'ldi, ularning biri 12 yoshda

Toshkent viloyati Yangiyo'l tumanida 18 aprel kuni “Lada-Largus” va “Isuzu” o'rtasidagi YTH sabab 2 kishi halok bo'ldi. Bu haqda viloyat Ichki ishlar bosh boshqarmasi axborot xizmati xabar berdi.
Ma'lum bo'lishicha, soat 06:15 da M-39 avtomobil yo'lining 829-kilometrida haydovchi — 1980 yilda tug'ilgan U.I. “Lada-Largus” avtomobilida harakatlanayotib, uxlab qolgan. Oqibatda yo'lning o'ng chetida to'xtab turgan haydovchi — 1976 yilda tug'ilgan U.U. boshqaruvidagi “Isuzu” rusumli yuk avtomobilining orqa tomoniga to'qnashgan.
Hodisa sabab “Lada-Largus” yo'lovchilari — 1983 yilda tug'ilgan M.O. va 2010 yilda tug'ilgan O.J. olgan og'ir tan jarohatlari tufayli voqea joyida halok bo'lgan. Shuningdek, yana bir yo'lovchi shifoxonaga yotqizilgan.
Mazkur YTH yuzasidan Yangiyo'l tumani IIB huzuridagi tergov bo'linmasi tomonidan dastlabki tergov harakatlari olib borilmoqda. “Barcha haydovchilardan charchoq holatida transport vositasini boshqarmasliklarini, qoidalarga rioya qilishlarini so'raymiz”, deyilgan xabarda.
Avvalroq xorazmda mast haydovchi sabab 6 ta avtomobil ishtirokida YTH sodir bo'lgani xabar qilingandi. Shuningdek, Toshkent viloyatida ikki yo'lovchi avtobusi poyga o'ynashi oqibatida YTH sodir bo'lgan.